Legal Document

Category: 67

Text:
100. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 234 της 19/20 Μαΐου 1988 (ΦΕΚ Α΄99) Σύσταση και Οργάνωση Γενικής Γραμματείας Εξωτερικού Εμπορίου. Έχοντας υπόψη: 1.Τις διατάξεις του άρθρ. 26 παρ. 1, του άρθρ. 27 παρ. 3, του άρθρ. 30, παρ. 9 του Νομ. 1558/85 «Κυβέρνηση και Κυβερνητικά Όργανα» (ΦΕΚ 137 τ.Α/20.7.85) και του άρθρ. 22 παρ. 1 του Νομ. 1735/87 «Προσλήψεις στο Δημόσιο Τομέα, Κοινωνικός Έλεγχος στη δημόσια διοίκηση, πολιτικά δικαιώματα και άλλες διατάξεις» (ΦΕΚ 195/11.11.87 τ. Α). 2.Τη γνωμοδότηση του Συμβουλίου της Επικρατείας με αριθ. 295/88, μετά από πρόταση του Πρωθυπουργού και των Υπουργών Προεδρίας της Κυβέρνησης και Εμπορίου, αποφασίζουμε: Άρθρ.1.-Στο Υπουργείο Εμπορίου συνιστάται Γενική Γραμματεία Εξωτερικού Εμπορίου, ως αυτοτελής δημόσια υπηρεσία με τις ακόλουθες αρμοδιότητες: α)Τις αρμοδιότητες των Διευθύνσεων και Τμημάτων όπως αυτές αναφέρονται στο άρθρ. 1 παρ. 2 της κοινής απόφασης των Υπουργών Προεδρίας της Κυβέρνησης, Οικονομικών και Εμπορίου Β31088/23.12.1985 «Συγκρότηση σε ενιαίο διοικητικό τομέα των Δ/νσεων Εξωτερικού Εμπορίου» (ΦΕΚ 784/Β/1985). β)Τις αρμοδιότητες των Υπηρεσιών Εξωτερικού, όπως αυτές αναφέρονται στα άρθρ. 54 και 55 του Π.Δ. 607/76 «Περί Οργανισμού του Υπουργείου Εμπορίου» (ΦΕΚ 224/Α/1976). «γ)Οι αρμοδιότητες των Τμημάτων α)Κοινοτικής Νομοθεσίας και γ)Εξωτερικής Κοινοτικής Εμπορικής Πολιτικής της Διεύθυνσης Κοινοτικών Υποθέσεων όπως αυτές αναφέρονται στο άρθρ. 15 του Π.Δ. 397/1988 (Α΄ 185) το οποίο αντικαταστάθηκε με το άρθρ. 4 του Π.Δ. 408/1989 (Α΄ 174)». Το εδάφ. γ΄ προστέθηκε από το άρθρ. 1 του Π.Δ. 221/18-30 Μαΐου 1991 (ΦΕΚ Α΄ 82), κατωτ. αριθ. 110. Άρθρ.2.-Συνιστάται στη Γενική Γραμματεία Εξωτερικού Εμπορίου: α)μία θέση μετακλητού Γενικού Γραμματέα με βαθμό 1ο της κατηγορίας ειδικών θέσεων. β)Τρεις θέσεις διοικητικών υπαλλήλων στο γραφείο του Γενικού Γραμματέα (άρθρ. 30 παρ. 9 του Νομ. 1558/85). γ)Μία μόνιμη θέση στον κλάδο ΠΕ/8 Υπηρεσιών Εξωτερικού με αντίστοιχη μείωση μιας θέσης στο κλάδο ΠΕ/1 Διοικητικών. Άρθρ.3.-Στις Διευθύνσεις και στα Τμήματα του άρθρ. 1 προΐστανται μόνιμοι υπάλληλοι σύμφωνα με τις διατάξεις που ισχύουν κάθε φορά.